CELEX: 32020R1540
Language: hu
Date: 2020-10-22 00:00:00
Title: A Bizottság (EU) 2020/1540 végrehajtási rendelete (2020. október 22.) az (EU) 2019/1793 végrehajtási rendeletnek az Indiából származó szezámmag tekintetében történő módosításáról (EGT-vonatkozású szöveg)

23.10.2020   
               
               
                  HU
               
               
                  Az Európai Unió Hivatalos Lapja
               
               
                  L 353/4
               
            
         A BIZOTTSÁG (EU) 2020/1540 VÉGREHAJTÁSI RENDELETE
         (2020. október 22.)
         az (EU) 2019/1793 végrehajtási rendeletnek az Indiából származó szezámmag tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (2) (a hatósági ellenőrzésekről szóló rendelet) és különösen annak 47. cikke (2) bekezdése első albekezdésének b) pontjára és 54. cikke (4) bekezdése első albekezdésének a) és b) pontjára,
         mivel:
         
                     (1)
                  
                  
                     Az (EU) 2019/1793 bizottsági végrehajtási rendelet (3) szabályokat állapít meg a bizonyos harmadik országokból behozott egyes nem állati eredetű élelmiszerek és takarmányok Unióba történő beléptetése esetén alkalmazandó hatósági ellenőrzések ideiglenes fokozására, valamint a mikotoxinokkal, többek között aflatoxinokkal, növényvédőszer-maradékokkal, pentaklór-fenollal és dioxinokkal való szennyeződés és a mikrobiológiai szennyezettség kockázata miatt alkalmazandó különleges feltételeket állapít meg a végrehajtási rendelet II. mellékletében felsorolt, bizonyos harmadik országokból származó egyes élelmiszereknek és takarmányoknak az Unióba történő beléptetésére vonatkozóan.
                  
               
                     (2)
                  
                  
                     A 178/2002/EK rendelettel létrehozott élelmiszer- és takarmánybiztonsági riasztási rendszeren (a továbbiakban: RASFF-rendszer) keresztül bejelentett közelmúltbeli élelmiszer-káresemények gyakorisága, valamint a tagállamok által az Indiából származó szezámmagon végzett hatósági ellenőrzésekre vonatkozó információk alapján az (EU) 2019/1793 végrehajtási rendelet II. melléklete módosításra szorul.
                  
               
                     (3)
                  
                  
                     2020 szeptemberében az Indiából származó vagy ott feladott és az Unióba beléptetett szezámmag egyes tételei tekintetében nagyon magas etilén-oxid-szintről érkezett bejelentés a RASFF-rendszeren keresztül. Ezek az értékek meghaladják a 396/2005/EK európai parlamenti és tanácsi rendelet (4) értelmében az etilén-oxidra alkalmazandó 0,05 mg/kg szermaradék-határérték több mint ezerszeresét.
                  
               
                     (4)
                  
                  
                     Egy ilyen mértékű szennyeződés súlyos veszélyt jelent az emberi egészségre az Unión belül, mivel az etilén-oxid az 1272/2008/EK európai parlamenti és tanácsi rendeletnek (5) megfelelően 1B. kategóriájú mutagénként, 1B. kategóriájú rákkeltőként és 1B. kategóriájú reprodukciós toxicitású anyagként van besorolva. Ezenkívül az etilén-oxid növényvédő szerekben való felhasználása nem került jóváhagyásra az Unióban.
                  
               
                     (5)
                  
                  
                     Az emberi egészség Unión belüli védelme érdekében ezért különleges feltételeket kell előírni az Indiából származó szezámmagra vonatkozó növényvédőszer-maradékokkal kapcsolatban. Abban a hatósági bizonyítványban, amelyet az (EU) 2019/1793 rendelet II. mellékletével összefüggésben értelmezett 11. cikke (1) bekezdésének megfelelően az Indiából származó szezámmag-szállítmányokhoz kell csatolni, mindenekelőtt azt is szerepeltetni kell, hogy a termékekből a növényi eredetű termékekben vagy azok felületén ellenőrizendő növényvédőszer-maradékok tekintetében mintát vettek és azokon vizsgálatot végeztek, valamint hogy a mintavételezés és az elemzés valamennyi eredménye igazolja a növényvédőszer-maradékok megengedett határértékére vonatkozó uniós jogszabályoknak való megfelelést. Az említett bizonyítványhoz mellékelni kell a mintavétel és a vizsgálatok eredményeit.
                  
               
                     (6)
                  
                  
                     A kereskedelem folyamatossága érdekében az Indiából származó szezámmag azon szállítmányaira, amelyek e rendelet hatálybalépése előtt hagyták el a származási országot vagy a feladási országot – ha ez az ország nem azonos a származási országgal – továbbra is az említett időpont előtt alkalmazandó követelmények vonatkoznak.
                  
               
                     (7)
                  
                  
                     Ezen túlmenően és az emberi egészség Unión belüli védelme érdekében az Indiából származó szezámmagon a növényvédőszer-maradékok jelenlétét vizsgáló fizikai és azonossági ellenőrzések gyakoriságát 50 %-ban kell megállapítani.
                  
               
                     (8)
                  
                  
                     Az (EU) 2019/1793 végrehajtási rendeletet ezért ennek megfelelően módosítani kell.
                  
               
                     (9)
                  
                  
                     Tekintettel arra, hogy az Indiából származó szezámmag szennyezett szállítmányai súlyos veszélyt jelentenek az emberi egészségre, továbbá arra, hogy gyors intézkedésre van szükség, e rendeletnek a kihirdetését követő harmadik napon hatályba kell lépnie.
                  
               
                     (10)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/1793 végrehajtási rendelet módosítása
            Az (EU) 2019/1793 végrehajtási rendelet II. melléklete e rendelet mellékletének megfelelően módosul.
         
         
            2. cikk
            Átmeneti intézkedések
            Az (EU) 2019/1793 rendelet továbbra is az e rendeletben szereplő módosítások nélkül alkalmazandó az Indiából származó szezámmag azon szállítmányaira, amelyek e rendelet hatálybalépése előtt hagyták el a származási országot vagy a feladási országot, ha ez az ország nem azonos a származási országgal.
         
         
            3. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. október 22-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 31., 2002.2.1., 1. o.
         
         
            (2)  HL L 95., 2017.4.7., 1. o.
         
         
            (3)  A Bizottság (EU) 2019/1793 végrehajtási rendelete (2019. október 22.) az (EU) 2017/625 és a 178/2002/EK európai parlamenti és tanácsi rendelet végrehajtása céljából a bizonyos harmadik országokból származó egyes áruk Unióba történő beléptetése esetén alkalmazandó hatósági ellenőrzések és szükségintézkedések ideiglenes fokozásának előírásáról, valamint a 669/2009/EK, a 884/2014/EU, az (EU) 2015/175, az (EU) 2017/186 és az (EU) 2018/1660 bizottsági rendelet hatályon kívül helyezéséről (HL L 277., 2019.10.29., 89. o.).
         
            (4)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).
         
            (5)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
      
      
         
            MELLÉKLET
            A II. melléklet 1. pontjában az Indiából származó szezámmagra vonatkozó bejegyzés helyébe a következő bejegyzés lép:
            
               
                           Élelmiszer és takarmány (tervezett felhasználási cél)
                        
                        
                           KN-kód (1)
                           
                        
                        
                           TARIC-alszám
                        
                        
                           Származási ország
                        
                        
                           Veszély
                        
                        
                           A fizikai és azonossági ellenőrzések gyakorisága (%)
                        
                     
                           „Szezámmag
                           
                              
                                 (Élelmiszer)
                              
                           
                        
                        
                           1207 40 90 
                        
                        
                            
                        
                        
                           
                              India (IN)
                           
                        
                        
                           Salmonella  (*1)
                           
                        
                        
                           20
                        
                     
                           Növényvédőszer-maradékok  (*2)
                               (*3)
                           
                        
                        
                           50
                        
                     
            
               (*1)  A mintavételt és a vizsgálatokat az e rendelet III. mellékletének 1.a) pontjában meghatározott mintavételi eljárásoknak és vizsgálati referencia-módszereknek megfelelően kell végezni.
            
               (*2)  Legalább azon növényvédő szerek maradékai, amelyek a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendelet (HL L 70., 2005.3.16., 1. o.) 29. cikke (2) bekezdésének megfelelően elfogadott ellenőrzési programban szereplő, többféle szermaradék kimutatására alkalmazott GC-MS-en és LC-MS-en alapuló módszerrel elemezhetők (a növényvédő szer nyomon követése kizárólag a növényi eredetű termékekben vagy azok felszínén történik).
            
               (*3)  Etilén-oxid-szermaradékok (etilén-oxid és 2-klór-etanol összesen, etilén-oxidként kifejezve).”